Feeza

Hafiza Shaari, lebih dikenali sebagai Feeza ialah seorang penyanyi wanita Malaysia. Beliau meraih pengiktirafan meluas pada 1996 menerusi lagu "Ungkapan Kata Bernafas Cinta" yang merupakan single pertamanya. Kehadirannya dalam industri muzik sezaman dengan Siti Nurhaliza, Rozita Izlyn dan Krisya. Pada tahun 2019, beliau ialah salah seorang daripada 12 peserta Gegar Vaganza musim keenam.

Kerjaya
Beliau memulakan kerjaya nyanyian pada 1996 dengan melancarkan single pertamanya, "Ungkapan Kata Bernafas Cinta" ciptaan Azmeer, seterusnya muncul dengan album studio pertama (dan terakhir), Kehadiran. Feeza pernah dipilih mewakili Malaysia di Festival Muzik Asia yang berlangsung di Yoshinogari, Jepun pada 4 dan 5 Oktober 1997. Bagaimanapun, hanya selepas empat tahun aktif dalam bidang muzik, pada 2000 beliau menamatkan kerjaya sebagai penyanyi dan menerima tawaran bekerja sebagai artis budaya di Majlis Perbandaran Subang Jaya (MPSJ). Beliau seterusnya dinaikkan pangkat sebagai Penolong Pegawai Integriti biarpun masih aktif menjayakan persembahan majlis anjuran MPSJ termasuk menerima tawaran nyanyian di majlis korporat.

Pada tahun 2005, beliau membuat kemunculan semula dengan merakamkan dua lagu baru, "Antara Kasih" dan "Kasihan" hasil ciptaan Adnan Abu Hassan dengan menggunakan wang simpanan sendiri. Bagaimanapun, ia menjadi kegagalan komersial.

Gegar Vaganza 2019

Feeza merupakan salah seorang peserta Gegar Vaganza musim keenam pada 2019. Bagaimanapun, rezeki tidak berpihak kepadanya apabila tersingkir di konsert minggu keenam berikutan mendapat markah terendah. Berikut ialah senarai persembahan beliau:

Kehidupan peribadi
Feeza berkahwin dengan Ahmad Zahid Hassan pada Oktober 2000 dan dikurniakan 4 anak – Muhd Hafizul Iqram, Nur Alesya Humaira, Muhd Zahirul dan Nur Zahirah. Pasangan ini bercerai pada 2010 dengan Feeza mendapat hak penjagaan terhadap anak sulungnya manakala tiga lagi anaknya tinggal bersama bekas suaminya.

Diskografi

Album
 Kehadiran (1996)

Single
 "Ungkapan Kata Bernafas Cinta" (1996)
 "Antara Kasih" (2005)
 "Kasihan" (2005)

Rujukan

Pautan luar
 

Kelahiran 1976
Orang hidup
Orang Malaysia berketurunan Melayu
Orang mononim Malaysia
Muslim Malaysia
Orang dari Kuala Lumpur
Penyanyi wanita Malaysia
Penyanyi berbahasa Melayu
Peserta Gegar Vaganza